Anita Roddick

Anita Lucia Roddick (født 23. oktober 1942, død 10. september 2007) var grunnleggeren av The Body Shop – et britisk kosmetikkselskap som produserer og driver detaljhandel av skjønnhets- og velværeprodukter som var førende for utviklingen av etisk forbruk. Selskapet var et av de første til å forby ingredienser som hadde blitt testet på dyr, og et av de første til å fremme solidarisk handel med utviklingsland.
Roddick var også en aktivist og var en aktiv pådriver i miljøverns- og sosiale spørsmål. Hun var blant annet involvert i Greenpeace og det britiske tidsskriftet The Big Issue. I 1990 grunnla hun Children On The Edge – en veldedig organisasjon for å hjelpe vanskeligstilte barn i Øst-Europa og Asia.
Roddick fikk i 2004 diagnosen skrumplever forårsaket av Hepatitt C, og etter at hun gikk ut i media med dette begynte hun å fremme arbeidet til Hepatitis C Trust (på norsk: «Hepatitt C stiftelsen»).I 2003 ble hun utnevnt til Dame Commander av Order of the British Empire og derved adlet av Elisabeth II av Storbritannia. Hun fikk da rett til å føre tiltaleformen Dame foran sitt navn og rett til å føre bokstavene DBE etter navnet. 


== Familiebakgrunn ==
Roddick ble født Anita Lucia Perilli 23. oktober 1942, i et bomberom i Littlehampton. Hun var en av 4 søsken i en italiensk-jødisk familie. Familien hennes hadde flyktet fra Napoli rett før utbruddet av andre verdenskrig. Moren, Gilda, drev en kafé og hadde for å vane å resirkulere avfall. Anita gikk på skole ved St Amy's Convent og senere på Maude Allen Secondary Modern School. Foreldrene hennes ble skilt da hun var åtte år gammel, og moren giftet seg siden på nytt med hennes tidligere manns fetter, Henry, som døde av tuberkulose etter bare noen få års ekteskap. Det var ikke før Roddick var 19 år gammel at moren fortalte henne at Henry var den biologiske faren til Anita og broren, men ikke de to søstrene. Før dette hadde Roddick trodd at morens første ektemann var hennes biologiske far.
Etter at hun var ferdig med skolen, begynte hun på Bath College of Higher Education (i dag kalt Bath Spa University), og hun reiste mye før hun introdusert til Gordon Roddick av sin mor. Gordon og Anita giftet seg i 1970. Paret åpnet en restaurant og siden et hotell. Innen de giftet seg hadde de allerede rukket å få et barn, og Anita var gravid med barn nummer to. Roddick jobbet en tid for FN, og gjennom dette arbeidet reiste hun mye og traff en rekke folk fra mange forskjellige kulturer. Hun gunnla The Body Shop i Brighton i 1976. Den første butikken var veldig enkel og hadde fra starten av bare et utvalg på 15 varer. Dagens The Body Shop har et utvalg på over 300 produkter.


== The Body Shop ==

Roddick grunnla den første Body Shop-butikken med tanke på å fø seg selv og hennes to barn, Sam og Justine, mens ektemannen var i USA. Idéen var å realisere noen av idéene hun hadde fått da hun stadig var på reisefot for FN. Hun åpnet butikk nummer to seks måneder senere. Etter at ektemannen, Gordon, kom tilbake tok han del i driften av virksomheten. I 1991 hadde The Body Shop vokst til å omfatte 700 filialer, og Roddick ble tildelt utmerkelsen The 1991 World Vision Award for Development Initiative Award.I 2004 hadde The Body Shop kommet opp i 1980 butikker, med over 77 millioner kunder over hele verden. Selskapet ble kåret til det 2. mest pålitelige merke i Storbritannia, og det 28. mest pålitelige i verden.
17. mars 2006 kjøpte L'Oréal The Body Shop for 652 millioner pund. Dette skapte stor kontrovers på grunn av at L'Oréal er involvert i dyreforsøk og fordi selskapet er deleid av Nestlé som har blitt kritisert for sin behandling av produsenter i u-land. Roddick uttalte seg direkte om dette i et intervju med The Guardian der hun forklarte at hun så på seg selv som en trojansk hest, som ved å selge virksomheten sin til et svært selskap ville få anledning til å påvirke beslutningene det tar. Roddick skulle også jobbe med selskapet 25 dager i året og i den forbindelse ha muligheten til å komme med innspill i beslutningsprosessen.


== Veldedighetsarbeid ==
Roddick var kjent for å være en forkjemper for miljøspørsmål og var medlem av tankesmien Demos sitt rådgivende organ. Children On The Edge (COTE) er en organisasjon som Roddick stiftet i 1990, etter at hun hadde besøkt hjem for foreldreløse barn i Romania.
Etter å ha bevitnet forholdene disse romanske barna levde under dannet hun COTE for å hjelpe til med å håndtere denne krisen, og jobbe for avinstitusjonalisering for disse barna i løpet av deres tidlige leveår. COTE fokuserer på vanskeligstilte barn som har blitt rammet av konflikter, naturkatastrofer, funksjonshemming og hiv/aids.
13. desember 2005 rapporterte National Post at Roddich hadde besluttet å gi bort formuen sin, til en verdi av rundt 51 millioner pund.


== Sykdom ==
14. februar 2007 avslørte Roddick at hun hadde fått diagnosen Hepatitt C. 30. august samme år var Roddick gjest i en episode av det direktesendte TV-programmet Doctor, Doctor, som ble sendt på channel five i Storbritannia, der hun snakket om sykdommen med programvert og allmennpraktiserende lege Mark Porter.
På direkten forklarte hun at hun helt uventet fikk diagnosen Hepatitt C i 2004, etter en rutinemessig blodprøve som var påkrevd i forbindelse med en livsforsikring. Blodprøven indikerte unormal leverfunksjon, og det ble etter påfølgende blodprøver fastslått at hun var infisert med Hepatitt C. Hun foklarte at hun hadde hatt en stor blodoverføring i 1971, etter at hun hadde født sin yngste datter, og at hun var overbevist om at det var slik hun ble smittet. Denne blodoverføringen ble utført rundt 20 år før de begynte å sjekke blodgivere for Hepatitt C i Storbritannia. Hun fortalte videre at hun som følge av dette hadde utviklet skrumplever, og at de vanligste symptomene var kløe og dårlig konsentrasjon. Roddick nevnte såvidt at behandling med interferon passet dårlig for henne. Videre forklarte hun at hun holdt seg aktiv og i god form, og at hun to ganger i året gikk til polikliniske sykehusbesøk i Southampton, i tillegg til at hun var under utredning av levertransplantasjonsgruppen ved Addenbrooke's-sykehuset i Cambridge.


== Dødsfall ==
Anita Roddick døde av et akutt og kraftig hjerneslag rundt halv syv på kvelden 10. september 2007, etter å ha blitt innlagt ved St Richard's Hospital i Chichester den foregående ettermiddagen med kraftig hodepine.


== Utvalgte utmerkelser ==
1984 – Veuve Clicquot Business Woman of the Year
1988 – Offiser av Order of the British Empire (OBE)
1988 – Æresdoktorat fra University of Sussex
1991 – Center for World Development Education's World Vision Award, USA
1993 – Banksia Foundation's Australia Environmental Award
1993 – Mexican Environmental Achiever Award
1993 – National Audubon Society Medal, USA
1994 – Botwinick Prize in Business Ethics, USA
1994 – University of Michigans Annual Business Leadership Award, USA
1995 – Women's Business Development Center's First Annual Woman Power Award, USA
1996 – Women's Center's Leadership Award, USA
1996 – The Gleitsman Foundation's Award of Achievement, USA
1997 – FNs miljøprograms Honouree, Eyes on the Environment
1999 – British Environment & Media Award
1999 – Chief Wiper-Away of Ogoni Tears, Movement for the Survival of the Ogoni People, Nigeria
2001 – International Peace Prayer Day Organisation's Woman of Peace
2003 – Dame Commander av Order of the British Empire (DBE)
2004 – Æresdoktorat, The Sage Colleges


== Bibliografi ==
Roddick, Anita – The Body Shop Book – Macdonald, 1985 (ISBN 0-356-10934-8)
Roddick, Anita – Mamatoto: the Body Shop Celebration of Birth – Virago, 1991 (ISBN 1-85381-421-0)
Roddick, Anita – Take it personally: How globalization affects you and powerful ways to challenge it – Anita Roddick Books, 2004
Roddick, Anita – Troubled Water: Saints, Sinners, Truth and Lies about the Global Water Crisis – Anita Roddick Books, 2004 (ISBN 0-9543959-3-X) (med Brooke Shelby Biggs)'
Roddick, Anita – Business as Unusual – Anita Roddick Books, 2005 (ISBN 0-9543959-5-6) (Siste utgave)


== Referanser ==


== Eksterne lenker ==
(en) Anita Roddick på Internet Movie Database 
(en) AnitaRoddick.com (Anita Roddick sin hjemmeside og blogg)
(en) BBC sin nekrolog
(en) Celebrity Health - Anita Roddick
(en) Anita Roddick: Redefining Business As We Know It
(en) I am an activist